ET Euroopa Liidu Teataja C 235/5

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase taotluse avaldamine

2013/C 235/05

Käesoleva dokumendi avaldamine annab õiguse esitada vastuväiteid vastavalt Euroopa Parlamendi ja nõukogu määruse (EL) nr 1151/2012 artiklile 51 (1).

KOONDDOKUMENT

NÕUKOGU MÄÄRUS (EÜ) nr 510/2006

põllumajandustoodete ja toidu geograafiliste tähiste ja päritolunimetuste kaitse kohta (2)

„MIEL DE TENERIFE”

EÜ nr: ES-PDO-0005-0943-24.01.2012

KGT ( ) KPN ( X )

1. Nimetus

„Miel de Tenerife”

2. Liikmesriik või kolmas riik

Hispaania

3. Põllumajandustoote või toidu kirjeldus

3.1. Toote liik

Klass 1.4. Muud loomse päritoluga tooted (munad, mesi, mitmesugused piimatooted (v.a või) jne)

3.2. Toote kirjeldus, mida punktis 1 esitatud nimetus tähistab

„Miel de Tenerife” on mesi, mida valmistavad Tenerifel elavad meemesilased teisaldatavate kärjeraamidega tarudes saare eri ökosüsteemides kasvavate taimede õienektarist või muude taimeosade eritistest ning mida töötlemise käigus ei kuumutata. Kõnealune mesi võib olla vedel, kreemjas või kristalliseerunud, samuti kärjemesi või kärjetükkidega mesi.

Seda iseloomustab värvuse, maitse ja liigi suur varieeruvus, mis on tingitud Tenerife ökosüsteemide ja taimestiku mitmekesisusest.

Sordid ja liigid

„Miel de Tenerife” võib olla

— mitmeliigiline õiemesi, milles ei ole ülekaalus ühegi konkreetse botaanilise liigi, vaid mitme liigi omadused;

— üheliigiline õiemesi, milles on ülekaalus ühe botaanilise liigi omadused ning millel on käesolevas spetsifikaadis iga liigi puhul kehtestatud organoleptilised, füüsikalis-keemilised ja õietolmuomadused. KPNiga „Miel de Tenerife” on hõlmatud järgmist liiki taimedelt saadav üheliigiline õiemesi: tenerife luudpõõsas, ussikeel, avokaadopuu, harilik kastanipuu, puis-eerika, hall lõunasinep, kristall-lõunalill, harilik apteegitill, poleo, ameerika agaav, teide keelikurohi ja haisev pigiristik;

— lehemesi.

KPNiga „Miel de Tenerife” hõlmatud toodetel on järgmised eriomadused

KPNiga „Miel de Tenerife” hõlmatud meeliikide ühisomadused

— Füüsikalis-keemilised omadused

KPNiga „Miel de Tenerife” hõlmatud meel on järgmised omadused:

Niiskusesisaldus Kuni 18 % Vee aktiivsus (aw) Kuni 0,620 Hüdroksümetüülfurfuraal (HMF) Kuni 20 mg 1 kg mee kohta pakendamise ajal Diastaasarv (alfa-amülaas) Vähemalt 12 (Schade'i skaala) Vabad happed Kuni 50 mEq/kg pH 3,40–6,00 Proliin Vähemalt 150 mg 1 kg mee kohta Fruktoos + glükoos Üle 60 g 100 g mee kohta Sahharoos Alla 4 g 100 g mee kohta

— Õietolmuomadused

Tenerife mees leiduv õietolmukooslus moodustub Tenerifel esinevate botaaniliste liikide õietolmust. Need liigid kuuluvad peamiselt järgmistesse sugukondadesse: astelpõõsalised, kuldkannilised, madaralised, paksulehelised, liblikõielised, ristõielised, õlipuulised, huulõielised, keraslillelised, palmilised, roosõielised, uniohakalised, pajulised, piimalillelised, korvõielised, kirburohulised, mungalillelised, anakardilised, reseedalised, rebasheinalised, kaktuselised, loorberipuulised ja kivilehelised. Eri liikide õietolmu osakaal mees on vastavuses Tenerife ökosüsteemidega ning seetõttu puudub selles õietolm sellistelt liikidelt, mida saarel ei esine.

— Organoleptilised omadused

Organoleptilisest analüüsist ilmneb, et Tenerife meel ei ole organoleptilisi puudusi (käärinud, suitsune jne). Mee organoleptilised omadused, st lõhn, maitse ja tekstuur, on väga mitmekesised, samuti värvus, mis ulatub läbipaistvast valgest tumeda merevaikkollaseni. See on tingitud meetaimede mitmekesisusest ja eripärast.

Organoleptilises analüüsis nimetatakse seda, millisel määral mee organoleptilised omadused vastavad võrdlusstandardile (mõõdetuna skaalal 0–10), tüübile vastavuseks. KPNiga „Miel de Tenerife” hõlmatud üheliigilise õiemee ja lehemee puhul on tüübile vastavuse aste alati vähemalt 6,5 10st.

Eri meeliikide täiendavad omadused

KPNiga „Miel de Tenerife” hõlmatud mee eri liikidel on lisaks eespool kirjeldatud ühisomadustele järgmised täiendavad eriomadused.

MEE LIIK TÄIENDAVAD OMADUSED FÜÜSIKALIS-KEEMILISED OMADUSED ÕIETOLMUOMADUSED ORGANOLEPTILISED OMADUSED Elektrijuhtivus (mS/cm) Värvus (Pfundi skaala) Konkreetne õietolmuliik (%) Tihedus õietolmu alusel (Maurizio klassifikatsioon) Lõhn Haistmis- ja maitsmisaisting (aroom) Värvus Tenerife luudpõõsas 0,150–0,500 12–114 mm > 30 % Spartocytisus supranubius II–IV Väheintensiivne õie- ja taimelõhn Soe ja väheintensiivne Helevalgest merevaikkollaseni, kuldse varjundiga Ussikeel 0,140–0,400 2–65 mm > 9 % Echium spp. I–III Väheintensiivne taimelõhn Kerge, väheintensiivne soe õiearoom Läbipaistvast väga heleda merevaikkollaseni, kristalliseerunud meel valge, beeži varjundiga Avokaadopuu 0,700–0,800 ≥ 95 mm > 2 % Persea americana I–II Intensiivne, soe karamellilõhn Intensiivne püsiv karamelli- ja linnasearoom, järelmaitses soolased nüansid Tumepruunist väga tumeda pruunini, mõnikord isegi mustjaspruun Harilik kastanipuu ≥ 0,850 ≥ 90 mm > 75 % Castanea sativa III–V Väga intensiivne vaigunootidega puidulõhn Väga intensiivne ja püsiv ning tuntavalt mõru puidu-, looma- ja vaiguaroom Tumepruunist väga tumeda pruunini, roheka varjundiga Eerika 0,400–0,800 ≥ 110 mm > 25 % Erica spp. II–III Keskmise tugevusega, õienootidega keemiline lõhn Keskmise tugevusega, kootav vaiguaroom Merevaikkollasest tumeda merevaikkollaseni, vastu valgust punaka varjundiga, kristalliseerunud meel tumebeež värv Hall lõunasinep 0,300–0,500 34–85 mm > 4 % Hirschfeldia incana I–II Keskmise tugevusega taimelõhn, mõnikord väävlinootidega Keskmise tugevusega taime- ja puuviljaaroom Hele, silmnähtavalt kollane värvus, mis püsib ka kristalliseerunud meel Kristall-lõunalill 0,250–0,400 25–80 mm > 13 % Mesembryanthemum crystallinum II–IV Väheintensiivne soe vaha- ja piimalõhn Keskmise tugevusega soe karamelli- ja piimaaroom Helebeež, kiirest kristalliseerumisest tulenevad viirud Harilik apteegitill 0,400–0,700 ≥ 85 mm > 2 % Foeniculum vulgare I–IV Intensiivne ürdilõhn, mis meenutab päritolutaime lõhna Ürdi- ja röstimislõhn tuntavate lagritsanootidega Tumepruunist väga tumeda pruunini Poleo 0,150–0,400 40–114 mm > 1 % Bystropogon origanifolius I–III Väga tugev keemiline lõhn, mõnikord terav Tugev keemiline fenooliaroom ja raskepärane õiearoom Väga heledast merevaikkollasest merevaikkollaseni Ameerika agaav 0,400–0,800 ≥ 70 mm Väikses koguses Agave americana II–III Tugev varjundirikas loomalõhn Intensiivne püsiv looma- ja tugeva röstimise lõhn Merevaikkollasest tumeda merevaikkollaseni, sõltuvalt muude taimede osakaalust Teide keelikurohi 0,300–0,400 70–100 mm > 4 % Carlina xeranthemoides II–III Intensiivne õie- ja puuviljalõhn Mahe õie- ja puuviljaaroom Hele merevaikkollane, kristalliseerunud meel kuldne pärlmutrivarjund Haisev pigiristik 0,170–0,400 11–75 mm > 3 % Aspalthium bituminosum I–II Tugev taime- ja puuviljalõhn Keskmise tugevusega märgatav taimelõhn Hele merevaikkollane säravkollase varjundiga, mis kristalliseerunud meel on vähem nähtav Mitmeliigiline 0,150–0,800 > 12 mm Tenerife taimede õietolm muutuvas suhtes I–V Varieeruv, õrnast intensiivseni Varieeruv, kergest intensiivseni Varieeruv, kõik merevaikkollase toonid

Lehemeel on järgmised omadused:

— Elektrijuhtivus: vähemalt 0,800 (mS/cm)

— Värvus: vähemalt 95 mm Pfundi skaalal

— pH: üle 3,81 (tavaliselt kõrgem, keskmine tase 4,43)

— Vabad happed: 23–50 mEq/kg

— Õietolmuomadused: lehemee koostisaineid vähemalt 0,3 % ning eri liikide õietolm muutuvas suhtes, kusjuures suur on tuultolmlevate liikide õietolmu osakaal

— Organoleptilised omadused: värvus merevaikkollasest tumeda merevaikkollaseni, roheka varjundiga; taimset tüüpi, soe röstimislõhn; keskmise tugevusega soe röstimisaroom soolase varjundiga

3.3. Tooraine (üksnes töödeldud toodete puhul)

Ei kohaldata

3.4. Sööt (üksnes loomse päritoluga toodete puhul)

Ei kohaldata

3.5. Tootmise erietapid, mis peavad toimuma määratletud geograafilises piirkonnas

Mett „Miel de Tenerife” valmistatakse, eraldatakse ja töödeldakse määratletud geograafilises piirkonnas, st Tenerifel.

Mett saadakse saare eri ökosüsteemides paiknevatest tarudest.

Korralikult kaanetatud meekärjed transporditakse ruumidesse, kus mesi eraldatakse kärgedest üksnes külmvurritamise teel ning pärast seda kohe kurnatakse. See tagab, et säilitatavas mees ei ole mustuseosakesi ja see on valmis pakendamiseks, sõltumata sellest, millises füüsilises olekus mesi on.

Saadud mesi kallatakse toiduainete säilitamiseks sobivatesse ja üksnes mee jaoks ettenähtud settenõudesse, anumatesse või pangedesse, mille välisküljele pannakse vajalik teave, mis tagab toote jälgitavuse.

3.6. Erieeskirjad viilutamise, riivimise, pakendamise jm kohta

Mesi „Miel de Tenerife” pakendatakse toiduainete jaoks sobivatesse hermeetiliselt suletavatesse pakenditesse (klaas-, polüetüleentereftalaatpakendid vm), millele pannakse garantiipitser, mis tagab pakendi rikkumatuse.

Mesi „Miel de Tenerife” pakendatakse kaitstud geograafilises piirkonnas asuvates nõuetekohastes registreeritud keskustes, et tagada toote kvaliteedi säilimine ja päritolu. Sel viisil on võimalik toodet alates päritolukohast nõuetekohaselt jälgida ja kontrollida ning on välistatud võimalus, et mee kvaliteet halveneb selle Tenerifelt mere- või õhutranspordi abil väljaviimise ajal temperatuuri, niiskuse, tootesse sattuvate võõrkehade või sellesse imenduva võõra lõhna tõttu. Samuti minimeeritakse sellega oht, et kõnealust mett segatakse muud liiki meega, mis ei ole KPNiga hõlmatud.

3.7. Erieeskirjad märgistamise kohta

KPNiga „Miel de Tenerife” hõlmatud tarbimiseks ettenähtud meel on KPNi logo kandev nummerdatud märgis või lisamärgis, mida kontrollib kontrolliasutus ja mille väljastab juhtorgan. See pannakse tootele enne selle ringlusesse laskmist nii, et seda ei oleks võimalik uuesti kasutada.

KPNi logo mustvalge kujutis:

VÄRVID Roheline (Pantone 349) Sinine (Pantone 300) Ooker (Pantone 110 CB)

Ühest botaanilisest liigist pärinemist näidatakse märgisel juhul, kui on täidetud käesoleva dokumendi punktis 3.2 kehtestatud nõuded eri liikide kohta.

4. Geograafilise piirkonna täpne määratlus

KPNiga „Miel de Tenerife” hõlmatud mee geograafiline tootmispiirkond on Tenerife saar, mis asub Kanaari saartel Atlandi ookeanis paralleelide 28° ja 29° pl ning meridiaanide 16° ja 17° lp vahel.

5. Seos geograafilise piirkonnaga

5.1. Geograafilise piirkonna eripära

5.1.1. Looduslikud tegurid

Tenerife on Kanaari saarte suurim ja kõrgeima pinnamoega saar.

— Tenerife pinnamoodi kujundab kirdest edelasse kulgev mäeahelik, mis muutub järk-järgult kõrgemaks saare keskosas, kus asuvad Las Cañadase kaldeera ja Teide vulkaan – Tenerife ja Hispaania kõrgeim tipp, mille kõrgus on 3 718 meetrit.

— Peamiseks inimtegevust mõjutavaks teguriks on saare kliima. Passaat põhjustab selge kliimaerinevuse saare tuulepealsel ja tuulealusel küljel. Nii näiteks võib temperatuur kõrgeimas tipus olla 10 °C, rannikul aga üle 20 °C ning keskmine sademehulk rannikul alates 200 mm-st, tipus aga üle 2 000 mm. Nende tegurite mõjul on saarel palju taimeliike ning eri kõrgustel ja ilmakaartes paiknevaid taimkattevööndeid.

— Mullastikutingimused on väga omapärased. See on tingitud saare vulkaanilisest päritolust ja paljudest eri mullatüüpidest, mis ulatuvad paksudest viljakatest muldadest kiviste ja viljatute muldadeni, mida nimetatakse malpaíses. Saare mullastiku mitmekesisus mõjutab oluliselt taimeliikide jaotumist ning sellest tulenevalt esineb väga omapäraseid liike, mis on kohastunud samuti väga omapäraste mullatüüpidega. Ka taimede koostist, sealhulgas nektarit mõjutab taimede kasvupinna eriline koostis.

Kõik need tegurid tingivad merepinnast kõrgeima tipuni esinevad taimkattevööndid, millest olulisemad on järgmised: tabaibales ja cardonales (piimalillede kasvuala), soojalembesed metsad (sabiina kadakad, mastikspistaatsiad, metsoliivipuud), monteverde (loorberimetsad, peamiselt saare põhjaosas), männikud ja retamar de cumbre (luudpõõsaste kasvuala). Need taimed moodustavad ainulaadse ja mitmekesise taimestiku, mille järgi nimetatakse Tenerifet rahvasuus väikeseks mandriks.

Tenerifel on 1 370 taimeliiki, millest 740 on pärismaised. Viimastest sadakonda loetakse nende nektari, õietolmu või taruvaigu tõttu väga olulisteks meetaimedeks. Pärismaised liigid ning saare pinnavormidest ja mullastiku eripärast tulenevad eri liiki taimed moodustavad maailmas ainulaadse taimekoosluse. See kõik kajastub Tenerife mee mitmekesisuses ja omadustes.

5.1.2. Inimtegurid

Tenerife mesinikud on rohkem kui kuuesaja aasta pikkuse traditsiooni jätkajad. Seda iseloomustab väiketootmine, millega tagatakse perele lisasissetulek ja mis on Tenerife põllumajanduses väga tavaline.

Mesinikud kasutavad järgmisi traditsioonilisi võtteid.

— Kasutatakse peamiselt puidust tarusid.

— Tarusid paigutatakse saare eri piirkondade vahel ümber.

— Kärgede tühjendamine mesilastest toimub traditsioonilisel viisil harjamise teel.

— Mee tarudes valmistamise etapis ei söödeta mesilasi kunstsöödaga.

— Säilinud on suitsutaja kasutamine, kusjuures suitsu tekitamiseks kasutatakse traditsioonilisi looduslikke taimseid tooteid, mis on valmistatud näiteks piimalillest (Euphorbia spp.), oleandrilehisest kleiniast (Kleinia neriifolia), männist, agaavist (Agave spp.) või männiokastest (kanaari männi kuivad okkad).

— Kärjekannudelt eemaldatakse kaaned traditsioonilisel viisil kaanetusnoa või -kahvli abil. Mesi eemaldatakse kärjeraamidest külmvurritamise teel, kurnatakse kohe ning hoiustatakse puhastatuna.

— Mett „Miel de Tenerife” töödeldakse kõigis etappides ilma mee kvaliteeti kahjustamata, seda ei töödelda kunagi rohkem kui 44 °C juures ning seda ei tohi pastöriseerida.

— Veel üks Tenerife mesinduse eripära on seal esinev mesilasliik Abeja Negra Canaria, kes on sajandite jooksul kohastunud saare kliima ja pinnamoega.

5.2. Toote eripära

Tenerife mee ainulaadsus seisneb selle füüsikalis-keemilistes, õietolmu- ja organoleptilistes omadustes.

Kõnealust mett iseloomustab värskus (HMFi sisaldus ≤ 20 mg/kg ja diastaasarv vähemalt 12 Schade'i skaalal).

Tegemist on küpse meega, mille niiskusesisaldus on kuni 18 % ja vee aktiivsus kuni 0,620.

Mesi on naturaalne, kuna seda ei ole kuumtöödeldud. Töötlemistemperatuur ei tohi olla kõrgem kui 44 °C. Sellega tagatakse mee eripära, mis tuleneb saare erilisest taimestikust ja mesilastest.

Eripära on tingitud botaanilisest mitmekesisusest ja paljudest pärismaistest liikidest. See väljendub paljudes eri värvuse, organoleptiliste omaduste ja tekstuuriga meesortides, mille hulka kuulub ka mitu ainulaadset üheliigilist õiemett, mida on võimalik valmistada ainult Tenerifel.

Mees „Miel de Tenerife” esinevad õietolmukooslused eristavad seda mujal toodetud meest. Selles on saare pärismaiste liikide õietolmu, mis juba iseenesest on tõestuseks kõnealuse mee otsesest seotusest Tenerifega. Tenerife meepartiides esinevate õietolmukoosluste aastatepikkuse uurimise käigus on tehtud kindlaks selle iseloomulikud geograafilised näitajad, st pärismaised või sissetoodud taimeliigid, mille esindatus või esinemissagedus Tenerife mee õietolmukooslustes piiritleb selle geograafiliselt, näidates selle seotust kindla piirkonnaga.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel

Toode „Miel de Tenerife” on eripärane ja ainulaadne ning on tootmispiirkonnaga otseselt seotud, kuna taimed, mille õitelt mesilased mee valmistamiseks nektarit koguvad, on piirkonnale eriomased ja sageli maailmas ainulaadsed.

Mee „Miel de Tenerife” valmistamisel on oluline tegur Tenerife suur bioloogiline mitmekesisus, mis tuleneb saare vulkaanilisest päritolust tingitud erilistest keskkonnatingimustest, mägistest pinnavormidest ja Atlandi passaattuulte tekitatud eriomasest veeringlusest. Need tegurid on soodustanud paljude mikrokliimade ja looduslike elupaikade ning neis esinevate arvukate pärismaiste väärtuslike meetaimeliikide teket.

Lisaks omapärasele taimestikule on Tenerifel maaelukeskkonnaga tihedalt seotud mesindussektor, kus tegeletakse väikeettevõtluse vormis traditsioonilise meetootmisega, mis toimub hoolika käsitööna. Selle tulemuseks on värske mesi, mille niiskusesisaldus on tänu kliimale väike, ning see tagab mee hea säilivuse.

Tänu sellele, et mett ei kuumtöödelda üheski tootmisetapis, on saadav toode naturaalne ning sellel on kõik Tenerife õistaimedelt ja mesilastelt pärinevad algsed koostisega seotud, bioloogilised ja organoleptilised omadused. Nii saadakse väga erineva värvuse ja omadustega eri sorti mett. Juba asjaolu, et mesi on saadud tenerife luudpõõsast, ussikeelest, poleo'st, avokaadopuust jt liikidest, on toote „Miel de Tenerife” iseloomulik tunnus.

„Miel de Tenerife” valmistamine on seotud pikaajalise traditsiooniga, mida on tänapäevani katkematult alal hoitud. Tenerife ja sealse meevalmistamise vahelist seost tõestavad lisaks ajaloolistele viidetele ka kohanimed, traditsioonid ja rahvapärimus, mis moodustavad saare kultuuripärandi.

Tenerife mesi kuulub paljude traditsiooniliste roogade ja magustoitude koostisainete hulka. Magustoitudest väärib esiletõstmist tänapäevani autentsel kujul säilinud gofio mee ja mandlitega. Eri variantides „Miel de Tenerife” on kohalike elanike ja turistide seas kõrgelt hinnatud toode. Seda mainitakse sageli meedias (ajakirjandus, raadio, televisioon ja internet) ning seda turustatakse nimetuse „Miel de Tenerife” all juba üle 15 aasta.

Viide spetsifikaadi avaldamisele

(Määruse (EÜ) nr 510/2006 (3) artikli 5 lõige 7)

http://www.gobiernodecanarias.org/agricultura/icca/Doc/Productos_calidad/PLIEGO_DE_CONDICIONES_DOP_MIEL_DE_TENERIFE.pdf

(1) ELT L 343, 14.12.2012, lk 1.

(2) Asendatud määrusega (EL) nr 1151/2012.

(3) Vt joonealust märkust 2.